**Srednjeročni obrambni program Republike Slovenije**

**2018–2023**

**April 2018**

KAZALO

[**1 UVOD** 5](#_Toc509213833)

[**2 STRATEŠKO VARNOSTNO OKOLJE** 5](#_Toc509213834)

[**3 SREDNJEROČNI RAZVOJNI CILJI** 6](#_Toc509213835)

[**4 KADROVSKI VIRI** 12](#_Toc509213836)

[**5 FINANČNI VIRI** 14](#_Toc509213837)

[**6 MATERIALNI VIRI** 17](#_Toc509213838)

[6.1 Nabave oborožitve in vojaške opreme 17](#_Toc509213839)

[6.2 Infrastruktura 20](#_Toc509213840)

[**7 RAZVOJ OBRAMBNIH ZMOGLJIVOSTI** 23](#_Toc509213841)

[7.1 Razvoj vojaških zmogljivosti 23](#_Toc509213842)

[7.2 Razvoj civilnih zmogljivosti in krepitev odpornosti države ter družbe 25](#_Toc509213843)

[7.3 Razvoj zmogljivosti komunikacijskega in informacijskega sistema 26](#_Toc509213844)

[7.4 Razvoj zmogljivosti kibernetske obrambe 26](#_Toc509213845)

[7.5 Razvoj obveščevalno-varnostnih zmogljivosti 27](#_Toc509213846)

[7.6 Raziskave in razvoj 27](#_Toc509213847)

[**8 DELOVANJE OBRAMBNIH ZMOGLJIVOSTI DOMA IN V TUJINI** 29](#_Toc509213848)

[**9 SKLEP** 31](#_Toc509213849)

**POVZETEK**

S Srednjeročnim obrambnim programom Republike Slovenije 2018–2023 (SOPR 2018–2023) se določajo cilji ter najpomembnejše usmeritve delovanja in razvoja obrambnega sistema v obdobju 2018–2023. Pri tem se upoštevajo Resolucija o splošnem dolgoročnem programu razvoja in opremljanja Slovenske vojske do leta 2025, finančne zmožnosti Republike Slovenije (RS) v obravnavanem srednjeročnem obdobju, sprejeti sklepi Vlade RS o povečanju sredstev za obrambo in sprejeti Cilji zmogljivosti Nata 2017 za RS.

Vlada RS je prepoznala spremenjene varnostne razmere, ki zahtevajo ustreznejše obrambne zmogljivosti za spoprijemanje s sodobnimi viri ogrožanja in tveganja nacionalne ter mednarodne varnosti in tudi za izpolnjevanje zavez, sprejetih v okviru zavezništva in skupne varnostne ter obrambne politike Evropske unije (EU). Tako je Vlada RS ustavila padanje obrambnih izdatkov v nominalnem obsegu, od leta 2018 do 2023 pa se bodo obrambni izdatki postopno povečevali in bodo do leta 2023 predstavljali 1,11 odstotka BDP. Cilj je, da bi do leta 2025 dosegli 1,2 % BDP. Z vidika finančnih sredstev je SOPR 2018–2023 izrazito razvojno naravnan, kar pomeni, da se najbolj povečujejo deleži za investicije, operacije in vzdrževanje.

Obrambna politika bo usmerjena v uresničevanje obrambnih interesov in obrambnih ciljev države z njenim dvostranskim in večstranskim sodelovanjem na obrambnem področju v OZN, Natu, EU in OVSE oziroma z zavezniškimi, partnerskimi in prijateljskimi državami ter bo podpirala prizadevanja mednarodne skupnosti za vzpostavljanje in ohranjanje miru ter krepitev varnosti in stabilnosti v svetu. Prioriteta delovanja RS bo sodelovanje v mednarodnih operacijah in na misijah z vojaškimi in civilnimi zmogljivostmi na območju Jugovzhodne Evrope. Poleg tega bosta za RS v srednjeročnem obdobju poseben izziv zagotavljanje in financiranje dogovorjenega prispevka zmogljivosti v aktivnostih okrepljene zavezniške odvračalne in obrambne drže, s katerimi bo zavezništvo izboljšalo zmožnosti kolektivne obrambe in z njo povezana varnostna zagotovila ter sodelovanje v okviru stalnega strukturnega sodelovanja EU na obrambnem področju (Pesco).

Razvoj vojaških zmogljivosti bomo prednostno usmerili v izboljšanje zmogljivosti za bojevanje in zmogljivosti za bojno podporo Slovenske vojske (SV). Vzpostavitev najpomembnejše ciljne zmogljivosti SV in razvojnega izziva, srednje bataljonske bojne skupine, se je začela leta 2018.

Zaradi okrepitve sodelovanja z zavezniškimi in partnerskimi državami in zaradi racionalnejše rabe obrambnih virov bomo pri nadaljnjem razvoju vojaških zmogljivosti pozornost namenjali sodelovanju države v konceptu pametne obrambe Nata, konceptu vodilnih držav ter uporabi projektov, s katerimi sta omogočena združevanje in souporaba zmogljivosti v okviru EU in Evropske obrambne agencije (EDA) ali z regionalnim sodelovanjem. Tako bomo razvijali tudi tisti del vojaških zmogljivosti, ki jih RS samostojno ne bo mogla zagotoviti. V širšem okviru teh konceptov bosta v RS delovala Natov Center odličnosti za gorsko bojevanje in regionalna Šola za usmerjevalce združenih ognjev.

Z zagotavljanjem pogojev za delovanje celotnega obrambnega sistema in z izvajanjem podpore SV ter zavezniškim silam bo RS krepila odpornost države pred različnimi vrstami groženj. Zagotavljali in razvijali bomo civilne zmogljivosti za izvajanje podpore države gostiteljice, zmogljivosti civilnih funkcionalnih strokovnjakov, geoprostorsko podporo za obrambo ter komunikacijsko podporo nosilcem obrambnega sistema. Obrambno načrtovanje bo v srednjeročnem obdobju prilagojeno spremembam zakonodaje na področju obrambe. Vsebina obrambnih načrtov bo usklajena s spremembami zakonskih in drugih pravnih podlag, ki se nanašajo na področje obrambnega načrtovanja, in bo skladna z oceno ogroženosti pred napadom na državo, upoštevajoč tudi ocene Nata in EU. V obrambne načrte bodo vključene novosti in nove rešitve, usklajene z načrtovanjem v Natu in EU. Za preverjanje rešitev iz obrambnega načrta bodo načrtovane in izvedene vaje skladno z letnimi Načrti vaj v obrambnem sistemu.

V okviru Nata bo s SOPR 2018–2023 omogočeno postopno izpolnjevanje zavez iz Walesa, ki se nanašajo na rast obrambnih izdatkov na raven 2 % BDP, delež za investicije v obsegu 20 % obrambnih izdatkov, razvoj sprejetih ciljnih zmogljivosti in podporo skupnih operacij. V okviru EU bo omogočeno izpolnjevanje zavez Pesca, ki se nanašajo na redno realno povečanje obrambnih proračunov, povečanje deleža za investicije do ravni 20 % proračuna, dolgoročno namenjanje sredstev za raziskave in razvoj v obsegu do 2 % proračuna, povečanje obsega sodelovanja v vojaških operacijah EU in na misijah ter nadgradnje dvostranskega in večstranskega sodelovanja na področju opremljanja ter krepitve evropske obrambne industrije.

**V uvodu** SOPR 2018–2023 so navedeni podlage za njegovo izdelavo in strateški planski ter usmerjevalni dokumenti, ki predstavljajo izhodišča za načrtovanje razvoja obrambnega sistema in obrambnih zmogljivosti v srednjeročnem obdobju.

**Drugo poglavje** je namenjeno opisu projekcije strateškega varnostnega okolja RS, ki določa vlaganja v obrambne zmogljivosti in uresničevanje ukrepov za izboljšanje obrambne pripravljenosti, sposobnosti in odpornosti države.

**Tretje poglavje** opredeljuje glavne srednjeročne obrambne cilje in načine njihovega uresničevanja.

**Četrto poglavje** opisuje kadrovske vire s posebnim poudarkom na ukrepih za izboljšanje obsega in kakovosti kadrovske sestave SV.

**V petem poglavju** so opredeljeni razpoložljivi finančni viri za uresničevanje srednjeročnih ciljev.

**Šesto poglavje** opredeljuje predvidene nabave oborožitve in vojaške opreme ter vzpostavitev ali prenovo infrastrukture.

**Sedmo poglavje** je namenjeno izhodiščem in usmeritvam za razvoj vojaških in nevojaških zmogljivosti, zmogljivosti komunikacijskega in informacijskega sistema, zmogljivostim kibernetske obrambe, obveščevalno-varnostnim zmogljivostim ter raziskavam in razvoju.

**V osmem poglavju** je opredeljeno delovanje SV in drugih zmogljivosti obrambnega sistema doma in v tujini.

**V sklepu** so poudarjeni vloga SOPR kot planskega dokumenta in tveganja, ki so povezana z njegovim uresničevanjem.

**1 UVOD**

SOPR 2018–2023 je pripravljen na podlagi Resolucije o splošnem dolgoročnem programu razvoja in opremljanja Slovenske vojske do leta 2025 (Uradni list RS, št. 99/10).

SOPR 2018–2023 upošteva cilje in usmeritve iz Obrambne strategije RS (Vlada Republike Slovenije, št. 80000-1/2012/4, z dne 7. 12. 2012), Strategije kibernetske varnosti Republike Slovenije (Vlada Republike Slovenije, št. 38100-12/2015/5, z dne 25. 2. 2016), Političnih smernic Nata 2015 (št. PO(2015)0580, z dne 16. 10. 2015), Ciljev zmogljivosti Nata 2017 za RS, C-M(2017)0021 (SVN) z dne 26. 6. 2017 in sklepov Strateškega pregleda obrambe 2016 (Sklep Vlade Republike Slovenije, št. 80400-1/2016/6, z dne 22. 12. 2016, ter št. 80400-1/2016/11, z dne 11. 5. 2017).

SOPR 2018–2023 je planski dokument, ki določa cilje, vire in najpomembnejše usmeritve delovanja in razvoja obrambnega sistema ter prednostna področja razvoja obrambnih zmogljivosti od leta 2018 do 2023. Pri tem upošteva sklepe Vlade RS glede postopnega povečanja sredstev za obrambo, povezane z ugotovitvami Strateškega pregleda obrambe 2016, vključitev RS v stalno strukturno sodelovanja EU na obrambnem področju (Pesco) in sprejete zaveze Republike Slovenije do Nata.

SOPR 2018–2023 je podlaga za proračunsko načrtovanje in pripravo poslovnih načrtov Ministrstva za obrambo (MO) in SV. Z vključevanjem ciljev zmogljivosti Nata 2017 za RS in izvedbenega načrta Pesca zagotavlja povezavo med nacionalnim obrambnim načrtovanjem in obrambnim načrtovanjem v Natu in EU.

**2 STRATEŠKO VARNOSTNO OKOLJE**

Mednarodno varnostno okolje RS je kompleksno in podvrženo nepredvidljivim spremembam. V njem ni več izrazitih ločnic med notranjo in zunanjo razsežnostjo varnosti, zato si nobena država svoje varnosti ne more več zagotavljati povsem samostojno.

V evro-atlantskem prostoru, za katerega je značilno intenzivno politično, gospodarsko, kulturno, znanstveno-tehnološko, varnostno, obrambno in drugo povezovanje držav, se je verjetnost izbruha oboroženih meddržavnih spopadov zmanjšala, ni pa izključena. Hkrati se je pod vplivom vse bolj kompleksnih in večdimenzionalnih groženj predvsem z juga in vzhoda, ki se razlikujejo po svoji naravi in intenzivnosti, povečala ranljivost držav na hibridne grožnje ter tveganja zaradi državnih in nedržavnih subjektov, katerih učinek ima poudarjeno nadnacionalno razsežnost. Za njihovo učinkovito odvračanje ter spoprijemanje z njimi je potreben pristop, ki bo zagotavljal prilagodljivost, odzivnost in večnacionalno sodelovanje.

RS se bo ob upoštevanju mednarodnega prava ter načel OZN in OVSE tudi v prihodnje zavzemala za zagotavljanje mednarodnega miru, varnosti in stabilnosti. Najpomembnejša varnostna dejavnika na evro-atlantskem območju bosta tudi v prihodnje Nato in EU, zato sta stabilnost in varnost tega območja močno odvisni od njune učinkovitosti ter tudi od njune nadaljnje širitve in krepitve partnerskih odnosov med njenimi članicami.

V prihodnje bo RS glavno pozornost namenjala kriznim žariščem na tistih območjih, ki neposredno vplivajo na njeno nacionalno varnost ter na varnost Nata in EU. Pri tem je treba upoštevati tudi realno možnost vojaške ogroženosti na obrobju zavezništva.

Nestabilne političnovarnostne razmere in spopadi v vzhodni Evropi, južnem Sredozemlju, podsaharski Afriki in na Bližnjem vzhodu opozarjajo, da so vojaške grožnje evro-atlantskemu prostoru prisotne, kar posledično vpliva tudi na varnostni položaj RS.

Spremenjeno mednarodno varnostno okolje se kaže v krepitvi Natove odvračalne drže, višji ravni pripravljenosti sil in okrepljenih prizadevanjih EU za spoprijemanje z novimi varnostnimi izzivi, kar tudi od RS zahteva pospešeno vlaganje virov v obrambni sistem, zagotavljanje obrambnih zmogljivosti in krepitev odpornosti države ter družbe.

**3 SREDNJEROČNI RAZVOJNI CILJI**

Razvoj obrambnih zmogljivosti bo potekal v okviru obrambnih virov, ki bodo na voljo do leta 2023, in bo prednostno usmerjen v doseganje ravni obrambnih ambicij, kot jih določa ReSDPRO SV 2025, ob upoštevanju ciljev zmogljivosti Nata 2017 za RS in odločitve RS, da se vključi v Pesco.

Najpomembnejša prednostna področja razvoja in delovanja obrambnega sistema RS, ki se bodo uresničevala prek SOPR 2018–2023, bodo:

* oblikovanje in izvajanje ukrepov za doseganje načrtovanega obsega kadrovskih virov SV;
* ponoven zagon posodabljanja SV z izvajanjem najpomembnejših projektov opremljanja;
* vzpostavitev načrtovanih zmogljivosti SV s poudarkom na bojnih zmogljivostih in prednostnem oblikovanju prve srednje bataljonske bojne skupine (SrBBSK);
* ohranjanje trenutne ravni sodelovanja obrambnih zmogljivosti v mednarodnih operacijah in na misijah (MOM) z možnostjo občasnega povečanja;
* izpolnjevanje zavez, ki izhajajo iz članstva RS v mednarodnih organizacijah.

Glavni srednjeročni razvojni cilji v obdobju do leta 2023 so:

* razvijati in povečati obseg obrambnih zmogljivosti;
* usmerjeno uresničevati interese RS na obrambnem področju in povečati javno prepoznavnost ter podporo MO in SV;
* postopno povečevati vzdržljivost sil ter zahtevnost delovanja obrambnih zmogljivost;
* zagotavljati modernizacijo opreme, oborožitve in nepremičnin za razvoj in delovanje obrambnih zmogljivosti;
* zagotavljati visoko stopnjo pripravljenosti in odpornosti za obrambo ter odzivanja na krize;
* povečati učinkovitost delovanja MO.

V nadaljevanju so srednjeročni cilji obravnavani glede na pričakovane najpomembnejše rezultate in ukrepe.

* + - 1. **Razvijati in povečati obseg obrambnih zmogljivosti (dolgoročna cilja 1 in 2 ReSDPRO SV 2025).**

Od leta 2018 do 2020:

* preoblikovati taktično strukturo SV:
	+ dva pehotna polka preoblikovati v dva srednja pehotna bataljona;
	+ dva pehotna polka preoblikovati v lahki pehotni bataljon in lahki (gorski) pehotni bataljon, ki se dopolnjujeta s pogodbeno rezervo;
	+ preoblikovati logistično brigado v logistični polk;
	+ preoblikovati Center vojaških šol;
	+ preoblikovati polk vojaškega letalstva;
	+ oblikovati enoto za upravljanje in vzdrževanje letališča Cerklje;
	+ preoblikovati vse enote taktične ravni, ki zagotavljajo module za SrBBSk. Oblikovati module skladno z načelom enota je zmogljivost;
	+ zagotoviti podlage za razvoj namenske enote za specialno delovanje;
* uvesti bojna kolesna vozila (BKV) 8 x 8 v srednji pehotni bataljon;
* zagotoviti vzdržljivost zmogljivosti vojaške zdravstvene enote 2. ravni (Role 2B L) za 12 mesecev;
* uveljaviti pogoje za konkurenčnost vojaškega poklica na trgu delovne sile. Prilagoditi delovnopravni status pripadnikov SV posebnostim opravljanja vojaške službe ob upoštevanju mednarodno primerljivih rešitev;
* posodobiti vojaški šolski sistem tako, da bo zagotavljal učinkovite programe izobraževanja, pri čemer bo določene programe mogoče verificirati v javnem izobraževalnem sistemu;
* vzpostaviti delovanje sistema za obdelavo slikovnega gradiva (IMINT) na ravni nacionalne zmogljivosti, ki je povezljiva s sistemi EU in Nata;
* izvesti postopek akreditacije omrežja za obdelavo in shranjevanje dokumentov EU do vključno stopnje tajnosti »EU SECRET«.

Od leta 2021 do 2023:

* približati se dolgoročnemu cilju na kadrovskem področju 8000 pripadnikov stalne sestave (STAS) in 2000 pogodbene rezerve (PRS). Do konca srednjeročnega obdobja doseči obseg 7600 pripadnikov STAS in 1500 PRS;
* s prvo SrBBSk doseči omejene končne operativne zmogljivosti;
* oblikovati organizacijsko-strukturne nastavke za naraščanje sil SV skladno z doktrino strateške vojaške rezerve RS;
* implementirati Koncept pogodbene rezerve SV v obsegu, strukturi in zmogljivostih SV in skladno z njim prilagoditi izvajanje vojaške službe v rezervni sestavi;
* ohranjati kadrovske vire v upravnem delu najmanj v obsegu iz leta 2017;
* v sodelovanju z Ministrstvom za javno upravo uvesti informacijski sistem za upravljanje in razvoj zaposlenih ter uveljaviti ciljno usmerjeno pridobivanje, ohranjanje, prenos in nadgrajevanje kompetenc;
* leta 2022 prevzeti vlogo vodilne države v Balkanski namenski zdravstveni enoti (BMTF);
* razviti zmogljivost na področju geoprostorske obveščevalne dejavnosti (GEOINT);
* pripraviti spremembe na področju zakonodaje za vpeljavo zmogljivosti za zbiranje, obdelavo in razpošiljanje biometričnih podatkov v okviru Natovih operacij.
	+ - 1. **Usmerjeno uresničevati interese RS na obrambnem področju in povečati javno prepoznavnost ter podporo MO in SV (dolgoročni cilj 3 ReSDPRO SV 2025).**

Od leta 2018 do 2020:

* prispevati sorazmerni delež zmogljivosti k skupni varnosti in obrambi, skladno s sprejetimi zavezami;
* povečati prispevek in delež sodelovanja v operacijah in na misijah skupne varnostne in obrambne politike EU (SVOP EU);
* sodelovati v večnacionalnih razvojnih projektih, projektih skupnih obrambnih nabav in projektih skupnega razvoja zmogljivosti;
* podpreti vključevanje majhnih in srednje velikih podjetij s področja obrambne industrije v dobavno verigo proizvajalcev vojaške opreme in oborožitve;
* uveljaviti usklajeno sodelovanje z društvi in zvezami v javnem interesu na obrambnem področju;
* sodelovati z vodstvi lokalnih skupnosti in jim pomagati pri njihovem delovanju predvsem tam, kjer ima SV infrastrukturo in opravlja svoje naloge.

Od leta 2021 do 2023:

* prispevati sorazmerni delež zmogljivosti k skupni varnosti in obrambi, skladno s sprejetimi zavezami;
* skladno z izvedbenim načrtom Pesca doseči rast investicijskih sredstev v višini do 20 odstotkov leta 2021;
* postopno povečevati obseg sredstev za raziskave in razvoj do enega odstotka finančnega načrta leta 2023.
	+ - 1. **Postopno povečevati vzdržljivost sil ter zahtevnost delovanja obrambnih zmogljivosti (dolgoročni cilj 1 ReSDPRO SV 2025).**

Od leta 2018 do 2020:

* pridružiti bataljonski bojni skupini Natovi strukturi sil;
* nadgraditi zmogljivosti kibernetske obrambe (dopolnitev normativnih dokumentov, skupna slika kibernetskega prostora KIS MO, dvig usposobljenosti odzivanja in zavedanja o pomenu kibernetske varnosti);
* posodobiti in nadgraditi zmogljivosti komunikacijsko-informacijskega sistema (KIS):
	+ zgraditi zmogljivosti za sodelovanje v operacijah in vajah, skladne s konceptom združenega omrežja za operacije (FMN);
	+ za sodelovanje enot in poveljstev v strukturi Natovih sil zagotoviti ustrezne informacijske rešitve, navadno z uporabo Natovih aplikativnih orodij;
	+ zagotoviti zaupnost, celovitost in avtentikacijo informacij skladno z varnostnimi zahtevami misij ob zagotavljanju interoperabilnosti in skladnosti z Natovo kripto transformacijo;
	+ izboljšati sledljivost materialnih sredstev z uvedbo sodobnih elektronskih tehnologij;
* opremiti in usposobiti tretjino premestljivih sil SV za delovanje na območjih z ekstremnimi podnebnimi razmerami;
* izboljšati logistično podporo SV:
	+ sistemsko zagotoviti dostop do zmogljivosti za kopenski strateški transport;
	+ zagotoviti medicinski informacijski sistem;
	+ zagotoviti medicinsko opremo za zagotavljanje prve in druge ravni zdravstvene oskrbe ter reševalna vozila za medicinsko evakuacijo poškodovanih in obolelih;
	+ ustvariti podlage za opravljanje zdravstvene diagnostike na daljavo (telemedicina);
	+ zagotoviti del logistične opreme za premestljivo bazo;
* vzdrževati usposobljenost in pripravljenost enot SV za podporo sistemu varstva pred naravnimi in drugimi nesrečami;
* pripraviti predlog Vojaške strategije in posodobiti Vojaško doktrino;
* vzpostaviti celovit obveščevalno-izvidniški sistem z več zvrstnimi zmogljivostmi za zbiranje, pridobivanje in distribucijo obveščevalnih podatkov za prvo SrBBSk;
* začeti opremljati in usposabljati premestljive sile SV za delovanje združenih rodov v urbanem okolju;
* vzpostaviti center za nadzor zračnega prostora in poveljevanja v Natovem sistemu za poveljevanje in kontrolo v zračnem prostoru (ASBE);

Od leta 2021 do 2023:

* ohranjati raven sodelovanja obrambnih zmogljivosti v MOM – okoli 350 pripadnikov na rotacijo z možnostjo občasnega povečanja;
* implementirati minimalna kakovostna merila kibernetske obrambe: preventivo, obrambo, ocenjevanje, vzdrževanje in obveščanje;
* zagotavljati popolnjevanje v okviru kontingentov SV ter poveljstev, organov in drugih organizacijskih struktur mednarodnih organizacij in večnacionalnih pobud na obrambnem področju s civilnimi funkcionalnimi strokovnjaki (do deset) na leto;
* ohranjati zmogljivosti zračnega in pomorskega strateškega transporta s sodelovanjem v projektih Nata in EU;
* vzdrževati usposobljenost in pripravljenost enot SV za podporo sistemu varstva pred naravnimi in drugimi nesrečami;
* nadgraditi zmogljivosti komunikacijsko-informacijskega sistema (KIS):
	+ posodobiti komunikacijske sisteme za poveljevanje in kontrolo na taktični in operativni ravni, s katerimi se bo zagotavljala interoperabilnost komunikacijskih in informacijskih sistemov znotraj enot in poveljstev SV ter v zavezništvu;
	+ nadgraditi temeljne storitve KIS v podsistemih KIS MO z visoko stopnjo razpoložljivosti;
* razvijati koncepte in eksperimente za razvoj zmogljivosti, podprt z znanostjo in tehnologijo.
	+ - 1. **Zagotavljati posodobitev opreme, oborožitve in nepremičnin za razvoj ter delovanje obrambnih zmogljivosti (dolgoročna cilja 1 in 2 ReSDPRO SV 2025).**

Od leta 2018 do 2020:

* leta 2018 zagotoviti aktivnosti za podpis pogodbe za nakup BKV 8 x 8 za vzpostavitev bojnega dela prve SrBBSk;
* izvesti postopke za nabavo:
	+ statičnih komunikacijskih in informacijskih sistemov;
	+ opreme in oborožitve za specialne sile;
	+ lahkih kolesnih vozil (LKOV) 4 x 4;
	+ opreme za skupine protiminskih potapljačev za delovanje v zelo plitvih vodah;
	+ opreme za center za nadzor zračnega prostora in poveljevanja v Natovem sistemu za poveljevanje in kontrolo v zračnem prostoru (ASBE);
	+ taktičnih komunikacijskih in informacijskih sistemov za podporo premestljivim silam;
	+ opreme za povečanje kibernetske varnosti;
	+ kopenskih senzorjev za izvidovanje in zaščito sil;
	+ različne inženirske opreme;
* izvesti postopke za nadgradnjo zračnih plovil z radijskimi napravami in sistemi IFF Mode 5;
* izboljšati infrastrukturne in druge pogoje za delovanje MO in SV:
	+ vzpostaviti delavnico za vzdrževanje pehotne oborožitve v Vojašnici Ivana Cankarja;
	+ z rekonstrukcijo objekta na Vrhniki zagotoviti prostore za arhiv MO;
	+ izvesti optimizacijo skladiščnih zmogljivosti in posodobiti perspektivna skladišča, predvsem z vidika zagotavljanja mikroklime in varnosti;
	+ končati projekt prenove letališča Cerklje ob Krki in zagotoviti opremo, kadre ter izvedbene dokumente tako, da bo letališče sposobno delovati v kategoriji 1 po standardih Mednarodne organizacije za civilno letalstvo;
	+ prenoviti in razširiti prostore Centra za nadzor zračnega prostora (CNZP) na Brniku.

Od leta 2021 do 2023:

* izvesti postopke za nabavo:
	+ raketnih sistemov PORS-2;
	+ medicinske opreme;
	+ opreme za kolektivno JRKB-zaščito;
	+ taktičnih tovornih vozil z balistično zaščito;
* nadaljevati z izboljšanjem pogojev za delovanje MO in SV:
	+ vzpostaviti delavnico za čiščenje materialnih sredstev za jedrsko, radiološko, kemično in biološko obrambo (JRKBO);
	+ posodobiti vojaško infrastrukturo na Osrednjem vadišču SV (OSVAD) Postojna za podporo vzpostavitve prioritetnih zmogljivosti;
	+ zagotoviti začasne vojaške priveze plovil SV, ki bodo v uporabi do gradnje tretjega pomola v koprskem pristanišču;
	+ zagotoviti, da bo zemljiškoknjižno neurejenih zemljišč in stanovanj manj kot en odstotek;
	+ posodobiti avtomatizirano strelišče srednjih pehotnih in tankovskih enot Bač;
* izboljšati standardiziranost in povezljivost opreme ter skrajšati čas pridobitve sredstev in storitev;
* zagotavljati primeren delež bazičnih raziskav in izvajati pretežno aplikativne razvojnoraziskovalno projekte v podporo razvoju vojaških zmogljivosti.
	+ - 1. **Zagotavljati visoko stopnjo pripravljenosti in odpornosti za obrambo ter odzivanja na krize.**

Od leta 2018 do 2020:

* zagotoviti zmogljivosti po načrtih stalne pripravljenosti SV;
* zagotoviti usklajeno krizno odzivanje na obrambnem področju, tudi z izvajanjem odzivanja v mednarodnem okolju;
* za delovanje KIS Nacionalnega centra za krizno upravljanje (NCKU) nadgraditi materialne in tehnične zmogljivosti za povezljivost in odzivanje resorjev za obravnavo podatkov višje stopnje tajnosti;
* oblikovati usklajen medresorski predlog aktivnosti in ukrepov za doseganje meril za ocenjevanje odpornosti družbe in države;
* prilagoditi obrambno načrtovanje spremembam zakonodaje na področju obrambe;
* z vajami preveriti rešitve iz obrambnega načrta in kriznega upravljanja na obrambnem področju.

Od leta 2021 do 2023:

* zagotoviti zmogljivosti po načrtih stalne pripravljenosti SV;
* skladno z zavezniškimi aktivnostmi preveriti raven odpornosti družbe in države, vključno z odpornostjo na hibridne grožnje;
* izvesti aktivnosti skladno s programom Sklada za notranjo varnost (ISF) za financiranje projektov na področju kriznega upravljanja ter zaščite kritične infrastrukture;
* zagotoviti usklajeno krizno odzivanje na obrambnem področju, tudi z izvajanjem odzivanja v mednarodnem okolju;
* z vajami preveriti rešitve iz obrambnega načrta in kriznega upravljanja na obrambnem področju.
	+ - 1. **Povečati učinkovitost delovanja MO (dolgoročna cilja 2 in 3 ReSDPRO SV 2025).**

Od leta 2018 do 2020:

* preučiti in uveljaviti predlagane ukrepe Funkcijske analize 2015 (FA 2015) subjektov javnega sektorja;
* pregledati in dopolniti Pravilnik o planiranju v MO;
* optimizirati poročanje z informatizacijo in avtomatizacijo poročanja ter z izločanjem poročil, ki se podvajajo ali ne prinašajo dodane vrednosti.

Od leta 2021–2023:

* optimizirati administrativne procese na način implementacije novih rešitev s področja informacijske tehnologije, ki samodejno procesirajo dokumente, združevanje aplikacij in združevanje podobnih administrativnih aktivnosti;
* vzpostaviti redno samoocenjevanje na podlagi metodologije skupnega ocenjevalnega okvira (CAF) za organizacije v javnem sektorju.

**4 KADROVSKI VIRI**

Ukrepi za izboljšanje kadrovske sestave SV in povečanje njenega obsega bodo usmerjeni v zmanjšanje nenačrtovanih odhodov iz vojske ter v povečanje zanimanja za zaposlitev v vojski. Predlagali bomo sistemske spremembe statusa pripadnikov SV, ki bodo omogočale vzpostavitev ustreznega delovnopravnega statusa pripadnikov SV, ki izhaja iz potreb in narave dela pretežno poklicne vojaške organizacije in je primerljiv z razvitimi vojskami v svetu.

Pripravili bomo predlog ukrepov za izboljšanje statusa pripadnikov SV. Ti ukrepi bodo vključevali predloge za dvig plač pripadnikov SV, spregled stopnje izobrazbe za vojake s srednjo poklicno izobrazbo, ustreznejše ovrednotenje posebnosti opravljanja vojaškega poklica, vzpostavitev sistema prerazporejanja vojakov po 45. letu znotraj državne uprave ter ureditev pravic, ki izhajajo iz statusa javnih uslužbencev, skladno s potrebami delovanja poklicne vojaške organizacije. Na področju urejanja posebnih pogojev dela in delovnega časa bomo uveljavili normativne spremembe, ki bodo zagotovile večjo operativnost vojske, predvsem v času povišane pripravljenosti in pri izvajanju nalog v tujini.

Na podlagi uveljavljenih sistemskih sprememb bomo načrtno pomlajevali stalno sestavo SV z zaposlitvijo do 400 kandidatov na leto. Preučili bomo mogoče prilagoditve organiziranosti in načina pridobivanja kadrov za SV. Prenovili bomo tudi merila zdravstvene sposobnosti za opravljanje poklicne vojaške službe.

Nadaljevali bomo urejanje strukture vojaških uslužbencev, tako da se dolžnosti vojaških uslužbencev oblikujejo le za dolžnosti, za katere se kompetence pridobijo v civilnem izobraževalnem sistemu.

S sistemom popolnjevanja SV bomo po obsegu in kakovosti zagotavljali dolgoročno vzdržno popolnitev z ustreznim kadrom. Leta 2019 bomo nadgradili sistem kariernih poti, ki bo temeljil na postopnem pridobivanju kompetenc. Krepili bomo vojaško voditeljstvo in bojni karakter SV.

S postopki pridobivanja in usposabljanja pogodbene rezervne sestave (PRS) bomo omogočili ustrezno popolnitev ter uporabo rezervne sestave. SV se bo aktivneje vključila v pridobivanje kadra za PRS. Do leta 2019 bomo določili dolžnosti in ravni popolnjevanja poveljstev in enot SV s PRS, skladno s konceptom pogodbene rezerve. Zahteve po kompetencah PRS bomo prilagodili pričakovanim nalogam in načinu njihove uporabe. PRS se bo glede na potrebe vključevala v opravljanje nalog v SV v domovini in v MOM ter v skupna vojaška usposabljanja doma in v tujini.

Pogodbe o opravljanju vojaške službe v rezervni sestavi SV bomo od leta 2019 navadno podaljševali za pet let, kar bo omogočalo zadrževanje usposobljenega kadra za morebitni vpoklic na opravljanje vojaške službe v miru, doma ali v tujini.

Po spremembi in dopolnitvi normativnih aktov bomo spremenili programe vojaškega izobraževanja in usposabljanja, ki bodo vsebinsko in časovno prilagojeni pogodbeni rezervi. Zagotovili bomo pogoje za redno izvajanje programa temeljnega vojaškostrokovnega usposabljanja PRS SV brez odsluženega vojaškega roka, s čimer se bo pomlajevala pogodbena rezerva. Usposabljanje posameznikov v enoti bomo izvajali v obsegu, ki bo omogočal vzdrževanje najmanj minimalnih standardov usposobljenosti.

Kolektivno usposabljanje bo izhajalo iz poslanstva, namena in nalog pogodbene rezerve ter bo namenjeno doseganju kohezije in operativnih zmogljivosti enot. Pripadniki PRS bodo na usposabljanje vpoklicani najmanj enkrat na leto.

Prostovoljno služenje vojaškega roka (PSVR) bomo že leta 2018 prilagoditi tako, da bo na leto lahko služilo vojaški rok do 300 kandidatov na različnih lokacijah v RS. Vključevanje v PSVR bomo omogočili čim več zainteresiranim državljanom, ki izpolnjujejo pogoje. Napotitev bo potekala v terminih, ki ustrezajo kandidatom. Izvedli bomo spremembe v vsebini in načinu izvajanja ter pri ocenjevanju uspešnosti udeležencev, kar bo omogočalo približevanje poslanstvu PSVR.

Oblikovali bomo sistem vzdrževanja stikov z državljani, ki so uspešno opravili PSVR. Po spremembi Zakona o obrambi bomo program PSVR kot primarni način vstopa v PRS spremenili in ne bo enak programu TVSU kot pogoju za poklicno opravljanje službe v SV.

Ohranjali bomo sistem štipendiranja, in sicer za tiste študijske programe, ki vsebujejo specialistično znanje, pomembno za zagotavljanje zmogljivosti SV, in so hkrati deficitarni na trgu delovne sile. V štipendiranje bodo vključeni tudi dijaki. Zagotovili bomo pogoje za usposabljanje zdravstvenih delavcev SV v javnem zdravstvu.

Skrb za pripadnike bo osredotočena na skrb za pripadnike in njihove družine med usposabljanjem in opravljanjem nalog, ki zahtevajo pogosto ali dolgotrajno odsotnost od doma. Pripravili bomo predlog nadgradnje sedanjega sistema skrbi za pripadnike s širšim naborom ukrepov. Posebno pozornost bomo namenili ohranitvi doseženega statusa celostne skrbi za osebje v MOM ter športni dejavnosti pripadnikov SV, tradicionalnim vojaškim športom in sodelovanju njihovih družinskih članov.

Priprave na odhod po prenehanju pogodbe o zaposlitvi bomo ustrezno dopolnili s pripravami za prezaposlitev, usposobitev za opravljanje drugih del in pridobitev drugih pravic, da bi ohranili ali izboljšali status pripadnikov po koncu vojaške kariere.

Na MO bomo z rednim pregledovanjem trenutnih in prihodnjih potreb po kadrovskih virih ter ob upoštevanju strateških načrtov razvijali in izvajali politiko ravnanja s kadrovskimi viri v upravnem delu ministrstva, ki bo omogočala organizaciji, da bo dosegla optimalne rezultate, pregledno in usmerjeno zaposlovanje, napredovanje, razvoj karier in nagrajevanje. Zaposleni bodo vključeni v razvijanje in pregledovanje strategije, politike in načrtov, povezanih z zaposlenimi.

Spodbujali bomo kulturo učenja in motivirali zaposlene, da razvijajo svoje kompetence. Zagotavljali bomo dobre delovne razmere v celotni organizaciji, vključno s skrbjo za zdravje in varnost pri delu.

Izvajali bomo akcije promocije zdravja pri delu in z usmerjenimi sporočili prek različnih medijskih kanalov promovirali zdrav življenjski slog ter uravnoteženost med delom in življenjem zaposlenih.

**5 FINANČNI VIRI**

Srednjeročna finančna projekcija temelji na sprejetih obrambnih izdatkih z dodatnimi sredstvi za leti 2018 in 2019 ter na postopnem nominalnem povečanju obrambnih izdatkov[[1]](#footnote-1) od leta 2020 do 2023. Obrambni izdatki se bodo v povprečju medletno povečali za okoli 43 milijonov evrov in bodo leta 2023 dosegli 679 milijonov evrov kar je 256 milijonov več kot v letu 2017.

Od leta 2018 do 2023 se bo v strukturi načrtovanih obrambnih izdatkov zmanjšal delež izdatkov za osebje, delež stroškov namenjen nakupu glavne opreme, gradnjam ter razvoju in raziskavam pa se bo postopno povečal in bo leta 2023 predstavljal 26 % obrambnih izdatkov. Razmerje med stroški za osebje, operativnimi stroški in stroški za investicije se bo že leta 2021 izboljšalo, ker se je delež sredstev namenjenih investicijam povečal za 14 %. Leta 2023 bo struktura obrambnih izdatkov znašala 51 : 22 : 26. Prizadevanje RS za nadaljnje povečevanje obrambnih izdatkov po letu 2023 bo omogočilo postopno doseganje ciljnega razmerja obrambnih izdatkov 50 : 30 : 20.



Stroški za osebje predstavljajo največji strošek v strukturi obrambnih izdatkov. Med te stroške štejemo plače zaposlenih, vojaške pokojnine in sredstva namenjena usposabljanju, izobraževanju, vajam, nezgodnemu zavarovanju in oskrbi zaposlenih z uniformo. V srednjeročnem obdobju se bodo stroški osebja znižali za 21 % in do leta 2023 skoraj dosegli ciljni delež, torej 50 %. Vojaške pokojnine se postopno znižujejo. Načrtovane so v višini od 49 do 42 milijonov evrov in predstavljajo od 15 do 12 % stroškov osebja ali v povprečju 8 % obrambnih izdatkov.

Stroški za investicije, ki poleg investicij v posodabljanje obrambnih zmogljivosti vključujejo tudi gradnje ter sredstva za razvoj in raziskave, postopno naraščajo in bodo leta 2023 dosegli 26 % v strukturi obrambnih izdatkov in so višji od ciljnega deleža za 6 %. Od leta 2018 do 2023 načrtujemo nakupe glavne opreme v višini 595 milijonom evrov. Od tega največ in sicer 69,4 % za bojna vozila, 18,7 % za elektronsko in komunikacijsko opremo, 3,0 % za rakete, 2,5 % za pehotno orožje, 2,1 % za artilerijo, 1,9 % za transportna vozila, 1,7 % za inženirsko opremo, 0,4 % za raketne sisteme in 0,3 % za zrakoplove. V istem obdobju bomo za vojaške gradnje namenili 15,5 milijona evrov.

Padanje deleža obrambnih izdatkov v BDP se je leta 2015 ustavilo pri 0,93 %. Od leta 2018 do 2023 se bodo obrambni izdatki postopno povečali in bodo leta 2023 predstavljali 1,11 % BDP (UMAR, Pomladanska napoved gospodarskih gibanj 2018). Cilj je, da bi do leta 2025 dosegli 1,2 % BDP.

*Obrambni izdatki v obdobju 2000–2023*



Višina obrambnih izdatkov, načrtovana v obdobju od leta 2018 do 2023, v nominalnih zneskih po kategorijah stroškov in projektih analitike proračunskih uporabnikov je prikazana v spodnjih preglednicah.

*Obrambni izdatki po kategorijah stroškov (v evrih)*



*Kategorije stroškov in projekti analitike proračunskih uporabnikov (v evrih)*



**6 MATERIALNI VIRI**

## 6.1 Nabave oborožitve in vojaške opreme

Razvoj opremljanja bo sledil razvojnim ciljem pri zagotavljanju obrambnih zmogljivosti, spremenjenim normativnim rešitvam ter sprejetim zavezam RS v okviru mednarodnih povezav.

Nabave oborožitve in vojaške opreme bomo prednostno usmerili v ohranjanje že vzpostavljenih zmogljivosti, oblikovanje SrBBSk in nadaljnji razvoj operativnih zmogljivosti. Pri nabavah vojaške oborožitve in opreme bomo izhajali iz realnih potreb, tako z vidika njihove količine kot tudi kakovosti. Najpomembnejša vodila pri tem bodo učinkovitost, optimalna zaščita pripadnikov, standardiziranost, povezljivost, kakovost, preizkušenost v operativni uporabi, cenovna ugodnost in upoštevanje stroškov celotnega življenjskega cikla vojaške oborožitve in opreme, ki bodo poleg stroškov nabav vključevali tudi stroške vzdrževanja, morebitne posodobitve v času življenjske dobe ter izločitve po koncu življenjske dobe. Pri tem bodo izhodišče prioritete opredeljene v srednjeročnih obrambnih ciljih.

Kadar zaradi postopkov izbora in proizvodnje vojaške opreme in oborožitve ali drugih vzrokov ne bo mogoče slediti načrtovani dinamiki opremljanja, bo MO z izvedbenimi načrti dinamiko prilagodilo realnim možnostim tako, da bo namesto projekta opremljanja, ki ga zaradi objektivnih vzrokov ne bo mogoče uresničiti v načrtovanih rokih, začelo opremljanje na podlagi projekta, ki mu sledi po prioriteti.

Pri oblikovanju zahtev, načrtovanju virov in izvedbi naročil oborožitve ter vojaške opreme bodo tudi v naslednjem obdobju glavna vodila modularnost, enotnost platform in večnamembnost zmogljivosti. Upoštevali bomo predmet naročila in praviloma izvajali postopke nabav oborožitve in vojaške opreme tako, da bomo z ekonomsko najugodnejšimi ponudniki podpisali okvirne sporazume in tako zagotovili zanesljivost oskrbe z oborožitvijo in vojaško opremo v tri- do petletnem obdobju. To bo omogočilo tudi kratke roke dobave in gospodarno upravljanje finančnih virov ter poenotenje oborožitve in vojaške opreme v operativni uporabi, kar bo imelo za posledico tudi gospodarnejše izvajanje logističnih procesov.

Na področju združenih projektov Nata in projektov EDE se bomo omejili na izpolnjevanje že sprejetih obveznosti ter na prihodnje sodelovanje v tistih projektih, ki bodo ocenjeni kot najbolj ustrezni in racionalni za razvoj zmogljivosti oziroma se bo z njimi zagotovil dostop do skupnih zmogljivosti, ki jih zaradi omejenih virov ne moremo razvijati samostojno ali bi bil njihov samostojen razvoj negospodaren. Okrepili bomo skupne nabave na podlagi dvo- ali večstranskih sporazumov, skladno z merili Pesca. Prizadevanja bomo usmerili tudi v iskanje rešitev za morebitne nabave ustreznih rabljenih sistemov.

Do leta 2023 bomo izvajali več pomembnih projektov opremljanja.

Bojna kolesna vozila (BKV) 8 x 8

Postopek pridobivanja novih BKV 8 x 8 za bojni del prve SrBBSK se je začel leta 2018. Na podlagi izvedene raziskave trga in potrjene investicijske dokumentacije ter ob upoštevanju opredeljenih prednosti, pomanjkljivosti in tveganj pri posameznih načinih ter postopkih izbire dobavitelja BKV 8 x 8 je najustreznejši postopek nabave BKV 8 x 8 priključitev RS k večnacionalnemu programu Boxer v okviru mednarodne organizacije OCCAR.[[2]](#footnote-2)

Ob zamikih pri pridobivanju novih BKV 8 x 8 bodo prednostno izvedeni programi, ki podpirajo vzpostavitev prve SrBBSK in drugih ciljev zmogljivosti.

Lahka oklepna kolesna vozila 4 x 4

Postopno bomo začeli postopek pridobivanja novih LKOV 4 x 4 za prvo SrBBSK (osnovni, za artilerijo in zračno obrambo).

Pehotni oborožitveni sistemi

Dokupili bomo manjkajočo količino osebne pehotne oborožitve in ročnih protioklepnih sredstev. Postopno bomo kupili optično in optoelektronsko opremo za visoko natančnost zadevanja v vseh vremenskih in podnebnih razmerah ter ob omejeni vidljivosti.

Artilerija

Za minometne enote 120 mm bomo začeli postopek priprave investicijske dokumentacije in nabavo skladno s prioritetami: (1) samovozni minometi 120 mm in pripadajoče strelivo ter (2) artilerijski informacijski sistem in LKOV 4 x 4 z vgrajenim izvidniškim artilerijskim sistemom ter prenosni izvidniški artilerijski sistem.

Leta 2020 bomo nabavili samovozne minomete 120 mm kot element ognjene podpore srednjega pehotnega bataljona.

Zaradi omejenih finančnih sredstev bomo sodobna artilerijska sredstva z integriranim omrežno povezljivim sistemom za upravljanje ognja nabavili po letu 2022.

Inženirska oprema

Leta 2019 bomo z nabavo kompletov za rušenje in sistemov za hitro daljinsko miniranje, daljinsko izdelavo prehodov za vozila ter izdelavo kraterjev izboljšali zmogljivosti za bojno inženirsko podporo. Za splošno inženirsko podporo bomo leta 2019 posodobili in dokupili gradbeno mehanizacijo.

Zračna obramba

Opremo za razvoj zmogljivosti zračne obrambe bomo nabavili leta 2022 in pozneje. Leta 2022 načrtujemo nabavo taktičnega radarja za zračno obrambo in nekaj vozil LKOV 4 x 4 za zračno obrambo.

Oprema mornariške enote

Pridobili bomo avtonomno podvodno plovilo in daljinsko vodeno podvodno plovilo, komplet za podvodno razminiranje in manjkajočo opremo za skupino protiminskih potapljačev. Leta 2020 bomo zamenjali potapljaške komplete, ki se jim izteče življenjska doba. Pomorski poveljniški komunikacijsko-informacijski sistem bomo nadomestili z novim, ki ga uvaja zavezništvo. Leta 2018 bomo nabavili vso opremo za vod za uničevanje NUS.

Strelivo in minskoeksplozivna sredstva (SiMES)

Z dopolnitvijo sedanjih zalog in nabavo novih SiMES bomo zagotovili potrebno količino in ustrezno kakovost zalog SiMES za usposabljanja, ustrezno sposobnost bojnega delovanja in logistično vzdržljivost SV glede na ekonomsko upravičenost ter sprejete cilje zmogljivosti Nata 2017 za RS.

Druga oprema enot in posameznikov

Nabavili bomo toliko sodobnih osebnih in skupinskih sredstev za delovanje ob omejeni vidljivosti in za nočno delovanje, laserskih daljinomerov in namerilnih naprav, da bo zagotovljeno opravljanje nalog enot SV. Za pripravo in delovanje v MOM bomo nabavili omejeno količino specialne neubojne opreme in sodobnejša osebna ter skupinska sredstva. Prednostno bo nabava usmerjena v uniforme in opremo, s katero bo zagotovljena ustrezna stopnja zaščite pripadnikov SV.

Nabavili bomo opremo za zagotovitev zmogljivosti usmerjanja ognjene podpore iz zraka.

Povečanje sposobnosti preživetja ob JRKB-kontaminaciji bomo delno zagotovili z nabavo sistema za kolektivno zaščito in avtomatskih bioloških detektorjev do leta 2022. Za zagotovitev zmogljivosti uničevanja eksplozivnih sredstev bomo do leta 2019 nabavili opremo za odkrivanje, odstranjevanje in uničevanje eksplozivnih sredstev, ki bo zagotavljala ustrezno zaščito pirotehnikov.

Zmogljivosti vojaške logistike bomo povečali z nabavo mobilnih delavnic in sistemov za izvajanje popravil na območju delovanja ter mobilnih sistemov za oskrbo z električno energijo. Nabavili bomo del logistične opreme enot za avtonomno delovanje na terenu, kar vključuje pranje, kuhanje, namestitev, gretje, zagotovitev in shranjevanje vode, shranjevanje ter distribucijo goriva in maziv ter sposobnost vzdrževanja lastnih oborožitve in vojaške opreme. Za povečanje možnosti preživetja na bojišču bomo nabavili ali nadgradili tovorna vozila z balistično zaščito.

Za zagotovitev učinkovite zdravstvene oskrbe pripadnikov SV bomo nabavili opremo za hrambo, vzdrževanje in distribucijo medicinske opreme, zaloge krvi in krvnih nadomestkov ter opremo za sanitetno evakuacijo in zdravljenje poškodovanih ter obolelih na prvi in drugi ravni zdravstvene oskrbe. Za zagotovitev učinkovite zdravstvene oskrbe pripadnikov SV na prvi in drugi ravni zdravstvene oskrbe bomo nabavili novo medicinsko opremo ter reševalna vozila za medicinsko evakuacijo poškodovanih in obolelih.

Elektronska, komunikacijska in informacijska oprema

Bojne radijske naprave bomo nadomestili z novimi ozkopasovnimi radijskimi napravami, ki bodo temeljile na novih zavezniških standardih. Na ravni bojevnika in vozila bomo integrirali taktične radijske naprave s prikazovalniki, identifikacijo na bojišču in naprednimi navigacijskim sistemi.

Taktični sistem poveljevanja in kontrole KIS PINK bomo integrirali s sistemom poveljevanja in kontrole na bojišču, oborožitvenimi funkcijskimi informacijskimi sistemi ter s sistemom za spremljanje lokacije lastnih sil. Enote za delovanje v Natovi strukturi sil (Nato Force Structure – NFS) bomo opremili s KIS, ki bodo zgrajeni skladno s FMN standardi.

Postopno, od leta 2019 naprej, bomo zagotovili vgradnjo modula IFF Mode 5 v helikopterje, ki so namenjeni za Natovo strukturo sil, in v radarje dolgega dosega.

Do leta 2022 bomo nadgradili sedanji satelitski sistem – Super High Frequency X-Band (SHF-X).

Del letalnikov bomo nadgradili z radijskimi napravami, ki so skladne s civilnimi letalskimi standardi. Radijske naprave bomo nadgradili na sistem Saturn.

Posodobili bomo sistem poveljevanja in kontrole zračne obrambe.

Za razvoj kibernetske obrambe bomo nabavili opremo za zaščito omrežij različnih stopenj tajnosti. Vključevala bo požarne pregrade naslednje generacije vključno s senzorji zaznavanja in preprečevanja vdorov v omrežje in strojno opremo za preverjanje škodljive kode v zaprtem okolju ter strojno opremo za zaznavanje vdorov, vključno z zaznavanjem visokih trajnih groženj (Advanced Persistent Threat – APT). Oprema bo vključevala tudi strojno in programsko opremo za nadzor omrežij, ki bo zagotavljala delovanje nadzornega centra SV. Nabavili bomo programsko in strojno opremo za zaščito, nadzor in upravljanje periferne opreme.

Za odpravo kibernetskih incidentov bomo nabavili programsko in strojno opremo za delovanje vojaških skupin za odzivanje na računalniške napade (Military Computer Emergency Response Team – Mil-CERT), vključno z zmogljivostmi digitalne forenzike. Oprema za Mil-CERT in digitalno forenziko bo omogočala delo v taktičnih pogojih dela. Za potrebe izvajanja testiranja ranljivosti strojne in programske opreme bomo nabavili ustrezno strojno in programsko opremo, ki bo omogočala delo v stacionarnem in taktičnem okolju.

Za usposabljanja, izobraževanja, vaje, testiranja strojne in programske opreme bomo vzpostavili testno omrežno okolje. Za obnovo po morebitnem kibernetskem napadu bomo nabavili strojno in programsko opremo, ki bo zagotavljala obnovo podatkovnih režimov delovanja v povezovalnem in nepovezovalnem načinu.

Opremo za zagotavljanje kibernetske obrambe bomo nabavili leta 2020 in jo skladno z zagotavljanjem zmogljivosti dopolnjevali. Nabava opreme bo tako sledila zagotavljanju cilja zmogljivosti. Za zagotavljanje kibernetske obrambe bodo zagotovljeni ustrezni prostori, ki bodo omogočali hiter odziv na morebitne kibernetske grožnje.

Neperspektivna oborožitev in vojaška oprema

Do leta 2020 bomo preučili neperspektivno vojaško opremo in oborožitev ter ju izločili iz operativne uporabe. Finančna sredstva, ki bodo pridobljena z odprodajo oborožitve in vojaške opreme, bomo namenili delovanju in nabavi opreme in sistemov, ki bodo v obravnavanem srednjeročnem planskem obdobju prispevali k razvoju najpomembnejših zmogljivosti SV.

Od večjih oborožitvenih sistemov načrtujemo po njihovi trajni izločitvi iz operativne uporabe odprodajo tankov M55S do konca leta 2020 ter raketnega sistema zračne obrambe Roland do konca leta 2023. SV bo do izteka življenjskega cikla zadržala tanke M84. Na podlagi izvedene analize voznega parka in strategije obnove voznega parka MO bomo postopno odprodali najstarejša vozila.

Po preučitvi potreb in stroškov za operacionalizacijo koncepta vojaške strateške rezerve (VSR), bomo leta 2019 ponovno ocenili obseg sredstev za strateško rezervo in sprejeli odločitev o zadržanju ali izločitvi opreme, ki je SV trenutno nima v operativni uporabi.

**6.2 Infrastruktura**

Vlaganja v vojaško infrastrukturo bomo prednostno usmerili v zagotovitev pogojev za delovanje, usposabljanje, urjenje in izobraževanje ter v ohranjanje in izboljšanje namestitvenih zmogljivosti SV, in sicer skladno s potrebami poklicne vojaške organizacije. V obdobju od 2018 do 2023 bomo izvajali celovito energetsko sanacijo objektov po vojašnicah SV in drugih objektih v upravljanju ministrstva. Finančna sredstva za sanacijo bodo zagotovljena v okviru rednega proračuna, z odprodajo neperspektivnega premoženja, iz sredstev skladov, ki spodbujajo energetsko obnovo objektov, ter iz nepovratnih finančnih spodbud EKO sklada. Sanacija objektov bo potekala po modelu javno-zasebnega partnerstva.

Postopno bomo opustili objekte in območja, ki so neperspektivni za obrambo, ter nadaljevali odprodajo nepremičnega premoženja. Nepremičnine bomo racionalizirali in zmanjšali njihovo število ter jih prilagodili potrebam obrambe države. Za stanovanja bomo skladno z zakonodajo predhodno zagotovili izdajo energetske izkaznice. Enako velja za stavbe in dele stavb, kot so določeni v Pravilniku o metodologiji izdelave in izdaj energetskih izkaznic stavb.

Zemljiškoknjižno neurejena stanovanja bomo postopno uredili do leta 2020, pri zahtevnejših sodnih postopkih pa pozneje. Zemljišča, za katera bodo občine pripravljene skleniti uskladitvene pogodbe na podlagi menjalne pogodbe, bomo uredili do leta 2019. Za ureditev vojaških nepremičnin na zemljiščih fizičnih oseb bomo glede na razpoložljiva finančna sredstva izvedli odkupe.

MO bo prilagodilo število stanovanj, ki jih upravlja, potrebam in kadrovskemu obsegu SV, pri čemer bo sledilo načelom gospodarnosti. Do konca leta 2018 bomo na Stanovanjski sklad RS prenesli 58 stanovanj, leta 2019 pa dodatnih 13. Do konca leta 2019 bomo skladno z načrtom pridobivanja stvarnega premoženja države za leti 2018 in 2019 kupili 15 stanovanj na izbranih lokacijah.

Na področju vzdrževanja infrastrukture se bomo prednostno usmerili v sistemsko vzdrževanje in nadgradnjo infrastrukture, opreme in naprav, v posodobitev lastnega telekomunikacijskega in optičnega omrežja, infrastrukture za usposabljanje, v energetsko in okoljsko sanacijo infrastrukture ter v zagotavljanje predpisanih pogojev za uporabo infrastrukture.

Pri obnovi objektov bomo poseben poudarek namenili povečanju energetske učinkovitosti in vlaganju v obnovljive vire energije. Še naprej bomo zamenjevali azbestne kritine na objektih. Za podporo spremljanja stanja in izvajanja vzdrževanja infrastrukture bomo uvedli sodobno računalniško aplikacijo.

Pri načrtovanju rekonstrukcij sedanjih ter gradnje novih objektov za namestitev in delo osebja bomo upoštevali namestitvene standarde in potrebe z vidika celostne skrbi za pripadnike (CSP).

Letališča

Na osrednjem vojaškem letališču Cerklje ob Krki bomo do konca leta 2020 zagotovili potrebne razmere in pridobili ustrezna dovoljenja za delovanje podnevi in ponoči ter v vseh vremenskih razmerah v kategoriji 1 po standardih ICAO. Zagotavljali bomo funkcionalnost, za vzpostavitev katere bo investitorski delež prispevalo tudi zavezništvo, kar vključuje omejeno časovno rabo letališča za kategorijo 4E. Letališče bo stalno zagotavljalo VI. stopnjo gasilsko-reševalne zagotovitve in občasno, glede na mednarodne dogovore, tudi IX. stopnjo.

Leta 2020 bomo opravili organizacijske priprave, leta 2023 pa uskladili ustrezne postopke, s katerimi bo letališče pridobilo status vstopno-izstopne točke v mednarodni zračni prostor za vojaška letala. Hkrati bomo opravili ustrezne organizacijske in druge aktivnosti, ki bodo občasno oziroma na poziv omogočale vzletanje, pristajanje in odpremo civilnih zrakoplovov. Pri tem bomo delovanja usklajevali tako, da bomo dosegali kar največje sinergijske učinke s širšim okoljem.

Za potrebe delovanja letališča, letalstva in podpore zavezništvu bomo začeli postopke zagotovitve dodatnih skladiščnih kapacitet na območju letalske baze Cerklje ob Krki.

Do leta 2020 bodo zgrajeni obvozna cesta Drnovo–Črešnjice–Cerklje ob Krki ter južni in zahodni vhod na letališče. Na letališču in v okolici bomo vzpostavili sistem merjenja okoljskih obremenitev (monitoring). Ob razvoju letališča bomo, skladno s posebnim dogovorom, upoštevali potrebe lokalne skupnosti.

Del letališča Jožeta Pučnika bo ostal v uporabi za SV, predvsem za delovanje helikopterskih enot SV v podporo sistemu ZIR (načrt zaščite in reševanja) in za nadzor, kontrolo in varovanje zračnega prostora. Letališče Jožeta Pučnika je matično letališče za zagotavljanje podpore države gostiteljice (HNS). Po vzpostavitvi ustreznih zmogljivosti bo letališče Cerklje ob Krki leta 2021 postalo primarno letališče za HNS, letališče Jožeta Pučnika pa bo ohranilo sekundarno vlogo.

Nadzor zračnega prostora

Od leta 2018 do 2020 bomo izvajali priprave za posodobitev sistema komuniciranja s plovili. Finančna sredstva zagotavlja zavezništvo ob delnem sofinanciranju RS.

Leta 2020 bomo prenovili in razširili prostore Centra za nadzor zračnega prostora (CNZP) na Brniku.

Infrastruktura zmogljivosti pomorstva

V pristanišču Koper bomo skladno s sprejetim načrtom za celovito ureditev pristanišča za mednarodni promet ob gradnji tretjega pomola zagotovili infrastrukturo za priveze plovil SV in njihovo vzdrževanje. V vmesnem času bomo uporabljali začasne priveze na sedanji lokaciji pristanišča, v letih od 2018 do 2023 pa je predvidena izvedba pontonskih privezov z delom operativne obale ob južnem robu ankaranskega kanala pri njegovem izlivu v tretji bazen.

Za podporo delovanja pomorskih enot SV bomo zagotovili infrastrukturo za pomorsko medicino in infrastrukturo za logistično podporo.

Infrastruktura za usposabljanje

Na podlagi sprejetega državnega prostorskega načrta in investicijskega načrta bomo posodabljali vojaško infrastrukturo na lokacijah ključnih zmogljivosti (Vojašnica generala Maistra v Mariboru in Vojašnica Edvarda Peperke v Ljubljani) ter na osrednjem vadišču SV (OSVAD) v Postojni. Posodobili bomo strelišča SV in do leta 2023 uredili strelišče Apače. V sedanjih objektih SV bomo skladno s finančnimi zmožnostmi postopoma zgradili in posodobili sobna strelišča in vadišča (simulatorji), ki bodo racionalizirala izvedbo usposabljanj, ob hkratnem povečanju njihove učinkovitosti.

Za podporo usposabljanj in izvajanja podpore države gostiteljice bomo uredili in posodobili namestitvene kapacitete Vojašnice barona Andreja Čehovina v Postojni.

Logistična infrastruktura

Do leta 2021 bomo izvedli optimizacijo skladiščnih zmogljivosti in posodobili perspektivna skladišča, predvsem z vidika zagotavljanja mikroklime in varnosti. Posodobili in dogradili bomo infrastrukturo za hranjenje bojnih vozil na lokacijah razmestitve.

Še naprej bomo gradili, posodabljali in prilagajali delavnice SV. Leta 2018 bomo uredili delavnico za vzdrževanje pehotne oborožitve v Vojašnici Ivana Cankarja in do leta 2021 delavnico za čiščenje JKRBO materialnih sredstev. Do leta 2023 bomo posodobili delavnice za bojna vozila.

Na lokacijah vojašnic, skladišč SiMES in specialnih objektov za informacijsko ter telekomunikacijsko dejavnost, elektronsko bojevanje in nadzor zračnega prostora bomo obnovili zunanje varnostne ograje in posodobili videonadzorne sisteme.

**7 RAZVOJ OBRAMBNIH ZMOGLJIVOSTI**

Razvoj vojaških zmogljivosti bomo prednostno usmerili v izboljšanje zmogljivosti za bojevanje in za bojno podporo.Razvoj civilnih zmogljivosti bomo prednostno usmerili v zmogljivosti za zagotavljanje podpore države gostiteljice, zmogljivosti na obveščevalno-varnostnem področju, zmogljivosti kibernetske obrambe ter za zagotavljanje pripravljenosti in odpornosti za obrambo ter odzivanje na krize.

Nekatere zmogljivosti bomo razvijali na podlagi okrepljenega sodelovanja z državami Nata in EU. Pri tem bomo iskali najustreznejše pogoje in možnosti za kakovostno usposabljanje in doseganje interoperabilnosti, skupne napotitve v mednarodne operacije in na misije, zagotavljanje pripravljenih sil Nata in EU ter za afiliacijo v vojaško strukturo Nata. Prednostna področja sodelovanja pri razvoju zmogljivosti bodo srednji bataljonski bojni skupini, zmogljivosti JRKBO, specialne sile, helikopterske zmogljivosti in zdravstvene ter mornariške zmogljivosti. Prednostno bomo okrepili sodelovanje na obrambnem in vojaškem področju z Nemčijo, Italijo, Francijo in ZDA ter spodbujali sodelovanje z državami v okviru pobud DECI in CEDC, skupino držav Beneluks ter z državami Zahodnega Balkana.

Koncept pametne obrambe Nata, koncept vodilnih držav ter združevanje in souporaba zmogljivosti v okviru EU in Evropske obrambne agencije (EDA) ali regionalnega sodelovanja so pobude, ki jim bomo v obravnavanem srednjeročnem obdobju namenjali posebno pozornost, in sicer tako zaradi intenzivnejšega sodelovanja z zavezniškimi in partnerskimi državami kot tudi zaradi racionalnejše rabe obrambnih virov. Tako se bo razvijal del zmogljivosti, ki jih RS samostojno ne bi mogla zagotoviti.

**7.1 Razvoj vojaških zmogljivosti**

Organiziranost SV bo temeljila na izvajanju osnovnega poslanstva, ki izhaja iz Zakona o obrambi. SV bo organizirana tako, da bo zagotavljala delovanje na strateški, operativni in taktični ravni.

Spremembe v organizacijsko-formacijski strukturi SV bomo izvedli na podlagi ugotovitev SPO 2016, sprejetih ciljev zmogljivosti Nata 2017 za RS ter sprejetih zavez v okviru mehanizma razvoja zmogljivosti EU (Capability Development Mechanism – CDM). Cilj so učinkovitost, pripravljenost in vzpostavitev organizacijskih in drugih razmer za razvoj ciljnih zmogljivosti, namenjenih tako delovanju v zavezništvu kot za nacionalno obrambo.

Organizacijsko-formacijske spremembe bomo usmerili v prilagoditev formacij enot SV, s ciljem izboljšanja razmer za oblikovanje ciljnih zmogljivosti, doseganje večje učinkovitosti delovanja in zagotavljanje stalne pripravljenosti ter odzivnosti enot za delovanje. Spremembe v strukturi SV bodo usmerjene v doseganje sposobnosti enot za združeno bojevanje rodov. Spremembe bodo med drugim omogočile boljše pogoje za razvoj vojaške stroke, učinkovitejše poveljevanje, boljšo izrabo kadrovskih in materialnih virov za izgradnjo rodovskih zmogljivosti ter izboljšanje kadrovske in materialne popolnitve enot, ki so nosilke zagotavljanja pripravljenosti Slovenske vojske.

Enote rodov in služb bodo sposobne izvajati bojno podporo drugim enotam SV s celotnim ali delom svojih zmogljivosti ter razvijati strokovni kader. Razvoj rodov in služb v SV bo zagotavljal uresničitev ciljev delovanja SV pri izvajanju vojaške obrambe RS in sodelovanje v zavezništvu. Vzpostavljena in vzdrževana bo sposobnost učinkovitega skupnega delovanja enot različnih rodov in služb ter z enotami zavezništva.

Razvoj SV bomo prednostno usmerili v razvoj zmogljivosti, ki zagotavljajo premestljivost najmanj 50 odstotkov kopenskih sil, sposobnih delovanja zunaj ozemlja RS, ter vzdržljivost najmanj 10 odstotkov kopenskih sil, sposobnih sodelovanja v MOM, oziroma vzdrževanja v visoki stopnji pripravljenosti na ozemlju RS za daljše obdobje.

SV bo v okviru zmogljivosti za bojevanje v srednjeročnem obdobju razvijala predvsem pehotne zmogljivosti in zmogljivosti specialnih sil.

Srednje pehotne zmogljivosti bodo premestljive. V okviru pehotnih zmogljivosti bo SV namensko oblikovala tudi zmogljivosti lahke in gorske pehote. Del pehotnih zmogljivosti bo usposobljen za izvedbo vertikalnega zračnega manevra s helikopterji.

Zmogljivosti specialnih sil bodo temeljile na opremljenosti in usposobljenosti za izvajanje osnovnih nalog specialnih sil. Gradnik specialnih sil bo namenska bojna skupina za specialno delovanje ravni voda, ki se bo sposobna vključiti v širši okvir specialnih sil v zavezništvu.

SV bo razvijala sodobne samovozne zmogljivosti ognjene podpore, zračne obrambe, inženirstva, JRKBO, letalstva, vojaške policije, pomorstva, vojaške obveščevalne in izvidniške zmogljivosti, zmogljivosti za elektronsko bojevanje, zmogljivosti KIS, za združevanje in obdelavo podatkov ter za kibernetsko delovanje.

Zmogljivosti za zagotovitev delovanja (oskrba, vzdrževanje, kopenski transport, zdravstvena oskrba, zračni transport, zagotavljanje varnosti in zakonitosti delovanja) bodo omogočale delovanje in ohranjanje vzdržljivosti sil SV na nacionalnem ozemlju, del zmogljivosti pa bo sposoben podpreti njeno delovanje v tujini. Zmogljivosti za zagotovitev delovanja bodo podpirale delovanje sistema varstva pred naravnimi in drugimi nesrečami ter zagotavljale ustrezno podporo drugim državnim organom in lokalnim skupnostim.

Logistične zmogljivosti bodo razdeljene na premestljivi in nepremestljivi del. Premestljive logistične zmogljivosti na prvi ravni bodo integrirane v osnovne taktične enote kot organske zmogljivosti teh enot. Na drugi ravni bodo oblikovane logistične zmogljivosti za oskrbovanje, vzdrževanje, storitve in transport za podporo delovanja osnovnih taktičnih enot. Te zmogljivosti se bodo lahko integrirale v logistične sestave višjih enot brigadne ali divizijske ravni. Za tretjo raven delovanja bomo vzdrževali zmogljivosti za kopenski transport moči čete ter za nadzor in koordinacijo premikov. Na tretji ravni delovanja bomo glede na posamezno delovanje zunaj ozemlja RS, oblikovali zmogljivosti nacionalnega podpornega elementa za zagotavljanje podpore po posebnih nacionalnih potrebah. Zmogljivosti za logistično podporo na drugi in tretji ravni bodo modularne in premestljive glede na dejanske potrebe in glede na zagotovitve večnacionalne logistične podpore.

Nepremestljive logistične zmogljivosti bodo namenjene delovanju v nacionalnem prostoru ter bodo zagotavljale oskrbo poveljstev in enot SV z orožjem, strelivom, minskoeksplozivnimi sredstvi, vojaško in drugo opremo ter prehrano in transportom. Zagotavljale bodo vzdrževanje materialnih sredstev na prvi, drugi in tretji stopnji ter vzdrževanje streliva, minskoeksplozivnih sredstev in raket (SiMES), skladiščenje, ohranjanje zalog in rezerv vojske, distribucijo in izločanje materialnih sredstev iz uporabe. Izvajali bomo storitve za mirnodobno delovanje poveljstev in enot v vojašnicah, delovanje strelišč in vadišč, upravljanje ter vzdrževanje dodeljene vojaške infrastrukture in premoženja.

Vojaške zdravstvene zmogljivosti bodo namenjene zdravstveni oskrbi poveljstev in enot SV pri usposabljanjih na območju RS in v tujini, pri delovanju v MOM in zagotavljanju medicine dela. V okviru vojaških zdravstvenih zmogljivosti bomo vzdrževali premestljive zdravstvene zmogljivosti na 1. in 2. ravni zdravstvene oskrbe (Role 1 in Role 2B LAND) ter razvite veterinarske zmogljivosti z epidemiološkim in kinološkim centrom. Del Vojaške zdravstvene enote (VZE) se bo zaradi ohranjanja stika z razvojem zdravstvene stroke in pridobivanja ter izmenjave znanj in izkušenj, potrebnih za vojaško zdravstveno oskrbo, vključeval v javno zdravstveno mrežo v obliki usposabljanj.

Zmogljivosti helikopterskega in letalskega zračnega transporta bodo namenjene izvajanju zračnega transporta enot in materiala pri premeščanju, oskrbi in evakuaciji sil doma in v tujini. Zagotavljale bodo transport in oskrba enot SV na razdaljah do 500 km od doma ali od območja delovanja. V okviru helikopterskega zračnega transporta bomo ohranjali helikopterski del premestljive zmogljivosti za helikoptersko medicinsko evakuacijo (Medical Evacuation – MEDEVAC).

Sistem zračne obrambe ter nadzora in kontrole slovenskega zračnega prostora bo ostal v celoti integriran v Natov sistem zračne obrambe, pri čemer si bo RS tudi v prihodnje prizadevala, da bi se zavezniški nadzor in varovanje zračnega prostora v slovenskem zračnem prostoru izvajal v obsegu in na način, ki ga določa Tehnični sporazum z Natom. RS bo za izvajanje zavezniškega nadzora in varovanja zračnega prostora zagotavljala sisteme opazovanja zračnega prostora (radarski sistemi dolgega dosega) ter sistem vodenja, kontrole in poveljevanja. RS bo v okviru varovanja zračnega prostora zagotavljala tudi stalno službo za iskanje in reševanje ob nesrečah.

Z dopolnitvijo trenutnih zalog ter nabavo streliva in minskoeksplozivnih sredstev (SiMES) bomo zagotovili nujne količine in ustrezno kakovost zalog za usposabljanje in zagotavljanje vzdržljivosti enot v najvišji stopnji pripravljenosti ter za operativno delovanje SV predvsem v MOM. Količine bodo določene na podlagi potreb po strateških zalogah, življenjske dobe SiMES ter načrtovane porabe za delovanje in usposabljanje.

Vzdrževanje materialnih sredstev (MS) bomo prednostno usmerili v zagotavljanje razpoložljivosti in operativnosti tistih materialnih sredstev, ki so bistvena za zagotovitev zmogljivosti ter za njihovo delovanje v MOM. Poudarek vzdrževanja do leta 2023 bo na BKV 8 x 8, letalskih in pomorskih materialnih sredstvih in sredstvih tistih enot, ki bodo deklarirane v sile Nata v visoki stopnji pripravljenosti. Druga materialna sredstva bomo vzdrževali tako, da bodo omogočala redno delovanje SV in doseganje operativnih zmogljivosti. Materialna sredstva, ki bodo predvidena za izločitev, bomo vzdrževali, da se bo ohranjala njihova vrednost za morebitno odprodajo.

SV bo zagotavljala zmogljivosti za premike in transport na ozemlju RS ter izvajanje vaj v tujini in MOM. Strateški pomorski in zračni transport bo še naprej zagotavljala v okviru mednarodnih sporazumov ter z domačimi in tujimi pogodbenimi izvajalci.

Na področju VIU (vojaško izobraževanje in usposabljanje) bo temeljna prednostna usmerjenost v podporo razvoja vojaških zmogljivosti in pripravljenosti SV za izvajanje nalog, dvig kakovosti izobraževanja in usposabljanja posameznikov in usposabljanja poveljstev ter enot in doseganje vsebinske primerljivosti programov ter usposobljenosti z drugimi zaveznicami. Prizadevali si bomo za dvig kakovosti VIU, tudi z načrtnim razvojem znanstvenoraziskovalne dejavnosti ter s povezovanjem SV z ustanovami doma in v tujini. Organiziranost VIU bo omogočala, da se vključujejo tudi izvajalci iz obrambnega in drugih resorjev ter izobraževalnih in raziskovalnih ustanov doma in v tujini.

Vojaške vaje kot najzahtevnejša oblika usposabljanja bodo namenjene tako usposabljanju kot preverjanju usposobljenosti in pripravljenosti poveljstev in enot SV za delovanje v celotnem spektru delovanja. Za usposabljanje poveljstev in enot bomo uporabljali tudi infrastrukturo držav članic zavezništva ter partnerskih držav.

Na področju mednarodnih vaj bo prednostna naloga sodelovanje na vajah, ki podpirajo razvoj ciljnih zmogljivosti in ki so uvrščene v program Natovih vaj (NATO Military Training and Exercises Programme – MTEP). Pri organizaciji, pripravi in izvedbi nacionalnih vaj bo ambicija povezati se z Natovo vajo oziroma najaviti vsaj eno vajo v program MTEP.

**7.2 Razvoj civilnih zmogljivosti in krepitev odpornosti države ter družbe**

Odzivanje na spremenjene razmere v mednarodnem varnostnem okolju bo usklajeno z nacionalnimi in mednarodnimi akti s področja kriznega odzivanja. V srednjeročnem obdobju bomo obrambno načrtovanje prilagodili spremembam zakonodaje na področju obrambe in sprejetim mednarodnim obveznostim, kot je na primer izpolnjevanje operativnih zavez v Pescu. Vsebina obrambnih načrtov bo usklajena s spremembami zakonskih in drugih pravnih podlag, ki se nanašajo na področje obrambnega načrtovanja, in z oceno ogroženosti pred napadom na državo ob upoštevanju ocene Nata in EU.

S krepitvijo odpornosti družbe, s poudarkom na neprekinjenem zagotavljanju javnih storitev in transporta, energentov, hrane, vode, informacijsko-komunikacijske podpore in drugih virov, ki so pomembni za delovanje države, ter neprekinjenem delovanju oblasti na vseh ravneh in zmožnosti obravnave množičnih žrtev in nekontroliranega gibanja ljudi, bomo povečali odpornost države pred sodobnimi vrstami groženj. Na podlagi zavezniških meril, povezanih z odpornostjo družbe, bomo izvedli potrebne aktivnosti za njeno krepitev. Na podlagi usmeritev EU bomo povečali odpornost RS pred hibridnimi grožnjami, kar bo zahtevalo medinstitucionalno in medresorsko usklajevanje.

Podpora države gostiteljice (HNS) bo potekala skladno z Načrtom zagotavljanja HNS v RS. Načrt bomo posodobili skladno z razvojem področja v zavezništvu in dopolnili z rešitvami v EU (Pesco). Računalniško podprto bazo podatkov o evidentiranih civilnih zmogljivostih za HNS (EHONAS) bomo redno obnavljali, informacijsko-komunikacijsko podporo za zagotavljanje podpore države gostiteljice pa nadgradili. Glede na možnost črpanja evropskih sredstev bomo do leta 2023 izvedli projekte s področja zaščite kritične infrastrukture in kriznega upravljanja skladno z Akcijskim načrtom ISF.

Obseg sodelovanja civilnih funkcionalnih strokovnjakov v posameznih MOM bomo prilagajali spremenjenim varnostnim in drugim pomembnim okoliščinam ter operativni in razvojni dinamiki posameznih MOM. Zaradi zagotovitve celovite koordinacije sodelovanja v MOM bomo prizadevanja na področju civilnih zmogljivosti usmerili tudi k pridobitvi civilnih mest na strateški ravni v poveljniški strukturi Nata. Prilagodili bomo usposabljanje civilnih funkcionalnih strokovnjakov ter njihov izbor za sodelovanje v MOM, poveljstvih in mednarodnih pobudah. Načrtovali bomo finančna sredstva, ki bodo omogočala pričakovano krepitev oziroma nadgradnjo vojaških aktivnosti s civilnimi zmogljivostmi na kriznih območjih ter v drugih oblikah sodelovanja civilnih funkcionalnih strokovnjakov.

Pripravili bomo koncept državnih vaj kriznega upravljanja na obrambnem področju.

Podporo pri izvajanju nalog kriznega upravljanja na obrambnem področju bo zagotavljal komunikacijski sistem NCKU. Delovanje NCKU bomo prilagodili spremembam na področju obrambe in kriznega upravljanja, skladno z novimi normativnimi rešitvami.

**7.3 Razvoj zmogljivosti komunikacijskega in informacijskega sistema**

Razvoj KIS MO in storitev bomo usmerili v posodobitev informacijske infrastrukture (operacijskega sistema delovnih postaj, strežniške infrastrukture, omrežne in komunikacijske infrastrukture), konsolidacijo (centralizacijo) informacijskih virov ter funkcionalno nadgradnjo, tehnološko prenovitev in varnostno utrditev informacijskih rešitev in informacijske infrastrukture.

Zaradi optimizacije poslovanja in upravljanja KIS bomo nadgradili komunikacijsko-informacijske podsisteme za obravnavo nacionalnih in tujih (Nato, EU) podatkov višjih stopenj tajnosti in povezali med seboj komunikacijsko-informacijske podsisteme z različnimi varnostnimi domenami.

Premestljive KIS SV bomo nadgradili z novimi tehnološkimi rešitvami za širokopasovne in ozkopasovne taktične komunikacije z upoštevanjem priporočil zavezništva, predvsem koncepta FMN. Posodabljanje taktičnih komunikacij bo izvedeno najmanj v srednji bataljonski skupini.

Upravljanje KIS MO bo temeljilo na priporočilih, ki veljajo za informacijsko tehnologijo (Information Technology Infrastructure Library – ITIL) in v skladu z Natovimi politikami in standardi.

**7.4 Razvoj zmogljivosti kibernetske obrambe**

Razvoj kibernetske obrambe bomo usmerili v zagotavljanje visoke ravni kibernetske varnosti stacionarnih in premičnih KIS MO, vključno s sistemom za podporo poveljevanju in kontroli SV v skladu z nacionalno politiko ter politiko Nata in zahtevami za uresničitev cilja zmogljivosti zavezništva s področja kibernetske obrambe. To bomo dosegli z varnostnim utrjevanjem komunikacijsko-informacijske infrastrukture in informacijskih rešitev, izboljšanjem nadzora in senzorike v KIS MO, izboljšanjem organizacijske in kadrovske strukture za učinkovito upravljanje kibernetskih groženj in za odzivanje na informacijske varnostne dogodke ter dvig informacijske varnostne kulture.

Elemente kibernetske obrambe bomo vnesli v vse oblike delovanja SV tako na taktični, operativni kot tudi na strateški ravni in bo zajemala oblikovanje in gradnjo zmogljivosti, ki bodo omogočale uporabo v vseh drugih zmogljivostih SV. Uporaba v preostalih zmogljivostih bo modularne sestave in bo omogočala uporabo glede na predvidena tveganja in ogroženost kibernetskega prostora. Razvoj zmogljivosti kibernetske obrambe bo sledil zahtevam uporabe v stacionarnem in taktičnem KIS in konceptu FMN. Uporaba te zmogljivosti bo omogočala povezavo z zavezniškimi zmogljivostmi in tako omogočala sinergijske učinke kibernetske obrambe.

**7.5 Razvoj obveščevalno-varnostnih zmogljivosti**

Obveščevalno-varnostno dejavnost MO in SV bomo nadgradili v organizacijskem, kadrovskem in tehničnem smislu, da bi zagotovili učinkovito obveščevalno, protiobveščevalno in varnostno delovanje na strateški, operativni in taktični ravni. Skladno s tem bomo nadaljevali sodelovanje na obveščevalno-varnostnem področju med Obveščevalno varnostno službo (OVS) in SV.

Za učinkovito izvajanje dela na obveščevalno-varnostnem področju bomo do leta 2023 vpeljali modularni sistem strokovnega izobraževanja in izpopolnjevanja kadrov v elektronski obliki, v katerega bodo vključeni tako kadri OVS kot SV. OVS in SV bosta sodelovala v procesih vzdrževanja in nadgradnje nacionalnega omrežja za distribucijo, obdelavo in shranjevanje podatkov do stopnje tajnosti TAJNO, skladno z Zakonom o tajnih podatkih. MO bo še naprej tesno sodelovalo na obveščevalno-varnostnem področju z drugimi subjekti sistema nacionalne varnosti RS. Razvijali bomo sodelovanje na različnih ravneh s partnerskimi obveščevalno-varnostnimi službami, Natom in EU ter njunimi državami članicami.

**7.6 Raziskave in razvoj**

Razvoj in raziskave bodo potekali v podporo zagotavljanja obrambnih zmogljivosti države. Financiranje raziskav in razvoja bomo zagotovili v okviru enotne proračunske postavke tako, da bodo zagotovljene stabilnost, kontinuiteta in preglednost financiranja raziskav in razvoja. Za zagotovitev minimalnega izvajanja razvojnoraziskovalne dejavnosti bomo financiranje zagotavljali letno s postopnim povečevanjem finančnih sredstev do ciljne vrednosti leta 2023, in sicer v obsegu enoodstotnega obrambnega proračuna.

Zagotavljali bomo uravnoteženost med temeljnimi znanstvenimi raziskavami in razvojnimi projekti višje tehnološke zrelosti. Prednostno jih bomo izvajali na področjih, na katerih bo možnost nadgrajevanja raziskav in razvoja v višjo stopnjo tehnološke zrelosti in z vključevanjem slovenskih podjetij.

Gradili bomo raziskovalno-tehnološko bazo za obrambne namene in vključevali znanstveno raziskovalne ustanove ter razvojno naravnana podjetja. Sodelovali bomo in se vključevali v programe in aktivnosti v mednarodnem okolju, prednostno v okviru Nata v Organizaciji za znanost in tehnologijo in EU pod okriljem EDE in Evropske komisije ter v okviru Pesca. S potrebnimi informacijami in nasveti bomo podpirali udeležbo slovenskih ustanov znanja in gospodarskih družb, kar bo omogočilo njihovo uveljavljanje v mednarodnem okolju. Tako bomo dopolnjevali predvsem manjkajoče zmogljivosti, za katere ne bi bil racionalen izključno lasten razvoj.

V podporo vojaškim zmogljivostim bodo razvojnoraziskovalni projekti prednostno podpirali razvoj na naslednjih področjih oziroma v okviru naslednjih tematskih sklopov:

* usposabljanje in vaje z naprednim učenjem na daljavo;
* analiza sistemov in razvoj znanja z uporabo umetne inteligence, kognitivnih in vedenjskih znanosti ter modeliranje in simulacija;
* informacijska varnost ter kibernetska obramba;
* mobilno kopensko bojevanje, učinkovito bojevanje in sposobnost preživetja;
* delovanje v urbanem okolju in v vseh vremenskih razmerah;
* situacijsko zavedanje na območju delovanja;
* elektronsko bojevanje;
* tehnologije za usmerjanje združenih ognjev;
* procesiranje, združevanje in uporaba obveščevalnih podatkov;
* uporaba javno dostopnih virov in obdelava velikih količin podatkov v podporo operacijam;
* zagotavljanje komunikacij;
* izboljšave navigacije;
* povečana zmožnost preživetja na bojišču;
* povečana zmogljivost kopenskih vozil ob možnosti uporabe hibridnih pogonskih sistemov, razvoj alternativnih oziroma pomožnih energetskih rešitev z nizkim infrardečim podpisom za oskrbo z energijo;
* napredna mini, mikro in nano vozila oziroma plovila brez posadke ter večsenzorski sistemi za izvidovanje in zaščito sil;
* povečana samooskrba, avtonomni sistemi za dostavo in transport, izvidovanje in nadzor;
* obramba pred plovili z majhnim refleksivnim odtisom ter zaznavanje in spopadanje s tarčami;
* obramba pred usmerjenimi energijskimi viri;
* obramba pred improviziranimi eksplozivnimi sredstvi;
* obramba pred delovanjem nizko letečih plovil.

**8 DELOVANJE OBRAMBNIH ZMOGLJIVOSTI DOMA IN V TUJINI**

SV bo za delovanje poveljstev in enot v načrtovalnem obdobju zagotavljala zahtevano raven pripravljenosti. To bo dosegla z načrtovanjem operativnih zmogljivosti, ki bodo opremljene, usposobljene in pripravljene za izvajanje vojaške obrambe RS, z vojaškim prispevanjem k mednarodnemu miru, varnosti in stabilnosti, s sodelovanjem v sistemu varstva pred naravnimi in drugimi nesrečami (VNDN) ter za podporo drugim državnim organom in organizacijam pri zagotavljanju varnosti.

Za sodelovanje v sistemu VNDN bomo nadgradili posamezne načrte delovanja, pri čemer bo posebna pozornost namenjena vključevanju nove sodobne opreme. Zmogljivosti, ki bodo na voljo za zaščito, reševanje in pomoč, bodo modularne sestave in oblikovane glede na vrsto grožnje oziroma glede na zahtevo.

SV bo zagotavljala podporo sistemu VNDN skladno z Nacionalnim programom varstva pred naravnimi in drugimi nesrečami 2016–2022. Zagotovila bo predvsem zmogljivosti JRKBO, inženirstva, uničevanja NUS na kopnem in v vodi, helikopterskih prevozov, gašenja, medicinske evakuacije, prečiščevanja vode, namestitve, medicinske oskrbe ter iskanja in reševanja. Poenostavljen bo sistem aktiviranja sil SV za opravljanje nalog zaščite, reševanja in pomoči ob različnih vrstah nesreč. Pripravljen bo postopkovnik za postopno povečanje pripravljenosti ob nastanku naravne ali druge nesreče. Usposabljanja za sodelovanje ob naravnih in drugih nesrečah bodo potekala samostojno znotraj poveljstev in enot SV ter v sodelovanju s Civilno zaščito in drugimi organizacijami. Usposobljenost enot SV bo preverjana na vajah zaščite in reševanja.

Posebno pozornost bomo namenili doseganju pripravljenosti poveljstev in enot, namenjenih delovanju znotraj ukrepov pripravljenosti zavezništva. Hkrati bo preverjanje pripravljenosti v zavezništvu usklajeno s preverjanjem pripravljenosti poveljstev in enot doma.

V srednjeročnem obdobju bomo z obrambnimi zmogljivostmi delovali doma in v tujini v podporo nacionalnim in skupnim interesom v OZN, Natu, EU in OVSE ter v drugih mednarodnih okvirih. Poudarek bo na sodelovanju z zavezniškimi in partnerskimi državami za utrditev varnosti in stabilnosti na območju Jugovzhodne Evrope. Posebno pozornost bomo namenili tudi kriznim žariščem na tistih območjih, ki znatneje vplivajo na varnost RS, Nata in EU.

Obseg, obliko in zahtevnost sodelovanja obrambnih zmogljivosti v MOM bomo prilagajali razpoložljivim virom in zmožnostim SV, obrambnim interesom in zunanjepolitičnim ciljem RS ter izpolnjevanju dogovorov v okviru EU in Nata. Usmerjeni bomo k zmerni razpršenosti MOM, h krepitvi kvalitativnega vidika in k uveljavljanju celostnega pristopa v skladu s pomembnimi načeli in cilji Strategije sodelovanja RS v MOM. Ohranjali bomo raven sodelovanja obrambnih zmogljivosti v MOM na ravni 350 pripadnikov na rotacijo, z možnostjo občasnega povečanja in s posebnim poudarkom na misijah in v operacijah EU.

RS bo skladno s sprejetimi obveznostmi popolnila Natove večnacionalne poveljniške elemente v Natovi poveljniški strukturi (Nato Command Structure – NCS) in Natovi strukturi sil (Nato Force Structure – NFS) ter Natovih enotah za integracijo sil (Nato Force Integration UNits – NFIU). Prispevek RS v Natove odzivne sile (Nato Response Forces – NRF) bomo načrtovali v obsegu, ki bo uravnotežen s prispevkom v MOM in bo podpiral ustrezno nacionalno odzivanje na sedanje in prihodnje varnostne izzive.

V drugi polovici 2021 bo RS sodelovala v bojni skupini EU (European Union Battle Group – EUBG), vzpostavljeni pod vodstvom Italije v okviru Pobude za obrambno sodelovanje (Defence Cooperation Initiative – DECI).

RS bo aktivno sodelovala v projektu vzpostavitve Balkanskih zdravstvenih sil (BMTF) ter bo leta 2022 prevzela vlogo vodilne države.

Zaradi zagotavljanja miru in varnosti doma in v tujini bomo izvajali implementacijo Resolucije VS OZN 1325 in z njo povezanih Resolucij o ženskah, miru in varnosti (Agenda 1325 ŽMV) ter integracijo vidika spola v vseh procesih dela v MO. V SV bomo uresničevanje Agende 1325 ŽMV izvajali z vključevanjem vidika spola v kadrovsko politiko, v štabne procese in funkcijska področja dela poveljstev in enot, v vojaško izobraževanje in usposabljanje na vseh ravneh ter v načrtovanje in izvajanje vaj. Pri načrtovanju napotitev v MOM bomo z upoštevanjem vidika spola zagotovili napotitev pripadnikov in pripadnic SV na ciljane dolžnosti (npr. kjer prihaja do pogostih stikov s civilnim prebivalstvom), ki imajo za cilj večjo operativno učinkovitost in zaščito lastnih sil ter razvoj zmogljivosti.

Uresničevanje Agende 1325 ŽMV in vključevanje vidika spola bomo v SV izvajali tudi v sodelovanju in z izmenjavo dobrih praks med nacionalnimi akterji na tem področju, kot so Ministrstvo za zunanje zadeve (MZZ), Ministrstvo za delo, družino, socialne zadeve in enake možnosti (MDDSZE), Ministrstvo za notranje zadeve (MNZ) in Policija ter zainteresirana javnost (civilna družba, nevladne organizacije idr.).

**9 SKLEP**

SOPR 2018–2023 je ključni programski in planski dokument na obrambnem področju, ki po prednostnem načelu razpoložljive obrambne vire usmerja v uravnotežen razvoj obrambnih zmogljivosti v srednjeročnem obdobju. Pri postavljanju prednostnih nalog izhaja zlasti iz dolgoročnih ciljev in ravni ambicij ReSDPRO SV 2025, z zavezništvom dogovorjenih ciljev zmogljivosti Nata 2017 za RS in sodelovanja RS v Pescu.

SOPR 2018–2023 je izrazito razvojno naravnan. Obrambnemu sistemu omogoča dejanski izhod iz krize ter ponoven zagon nujne modernizacije in razvoja SV.

Tveganje uresničevanja SOPR 2018–2023 bo predstavljalo predvsem nedoseganje načrtovane ravni kadrovskih in finančnih virov, kar se bo lahko pokazalo v zamudi pri vzpostavljanju pomembnih obrambnih zmogljivosti RS. Nepravočasna vzpostavitev obrambnih zmogljivosti z vidika njihovega kadrovskega obsega, organiziranosti, opremljenosti in usposobljenosti lahko zmanjša obrambno sposobnost države za učinkovito odzivanje na sodobne vire ogrožanja in tveganja za nacionalno varnost.Ta sposobnost bo še posebej odvisna od pravočasnega doseganja in vzdrževanja načrtovane ravni pripravljenosti SV za delovanje skladno z nacionalnimi zahtevami in zahtevami, ki izhajajo iz sprejetih ciljev zmogljivosti Nata in sprejetih obveznosti v okviru EU.

1. Skladno z Natovo metodologijo obrambni izdatki RS vključujejo sredstva za financiranje obrambnega sistema, torej upravnega dela MO in SV, sredstva za vojaške pokojnine, ki jih Zavod RS za pokojninsko in invalidsko zavarovanje prejema neposredno iz državnega proračuna oziroma Ministrstva za finance, ter sredstva Urada Vlade RS za varovanje tajnih podatkov. Obrambni izdatki ne vključujejo sredstev, namenjenih Upravi RS za zaščito in reševanje ter Inšpektoratu RS za varstvo pred naravnimi in drugimi nesrečami. [↑](#footnote-ref-1)
2. Dokončni predlog pristopa k večnacionalnemu programu Boxer v okviru mednarodne organizacije OCCAR in potrditev pravno zavezujočih dokumentov bo na predlog MO Vlada RS obravnavala predvidoma septembra 2018. S sodelovanjem pri zagotavljanju zmogljivosti v okviru OCCAR bo RS izpolnila tudi več zavezujočih meril za sodelovanje v okviru Pesca, in sicer na področju skupnega pristopa za odpravo ugotovljenih primanjkljajev zmogljivosti, uporabo organizacije OCCAR kot prednostnega mehanizma za vodenje projektov v okviru Pesca, za povečanje interoperabilnosti med evropskimi državami ter spodbujanje krepitve evropske industrijske baze. [↑](#footnote-ref-2)